Superrrugby: SA spanne vaar swakste van almalDis al hoeveel keer geskryf en gesê, maar bestendigheid, of eerder ʼn gebrek daaraan, bly maar een van die remskoene van Suid-Afrikaanse rugby. Dis hoekom die Nieu-Seelandse spanne die Superrugbyreeks jare lank al oorheers, omdat hul topspanne bestendig is. Van die 47 wedstryde wat die vyf Nieu-Seelande spanne vanjaar al gespeel het, was hulle in 31 daarvan aan die wenkant, vir ʼn wenpersentasie van 65,95 (en dit sluit die sukkelende Blues in, wat reeds sewe keer verloor het). Van die 42 wedstryde waarin die vier Suid-Afrikaanse spanne gespeel het, het hulle net 19 gewen – ʼn wenpersentasie van slegs 45,23. Veel erger, die vier Australiese spanne het 16 van hul 33 wedstryde gewen: ʼn wenpersentasie van 48,48! Die Hurricanes het vanjaar nog net een keer verloor, die Crusaders twee keer en die Highlanders en Chiefs elk drie keer. En in Suid-Afrika? Die Lions en Sharks het reeds vyf keer streepsuiker gekry en die Stormers en Bulls elk ses keer. Maar wanneer die Sharks soos Saterdag op Kingspark teen die Highlanders speel (38-12) is daar baie min spanne wat kers by hulle kan vashou. Groot vaart en ondernemingsgees agterlangs, ʼn vaste vyf om van te droom. Die Stormers kan ook tevrede wees nadat hulle die Bulls met 29-17 op Nuweland ore aangesit het. Ook het hul vaste vyf die trant aangegee, en al kla John Mitchell, die afrigter van die Bulls, ook al hóé oor die Kiwi-blaser Glen Jackson, wag daar eerder nog harder skaafwerk op die oefenveld. Die Lions sou Sondagoggend in Wellington spreekwoordelik wakker geskrik het as hulle die Sharks en Stormers se opmars onder die oë neem en die Superrugbypuntelys bestudeer. Die Lions was slegs twee weke gelede nog in ʼn byna onaantasbare posisie, maar ná hul droogmakery teen die Reds (17-22) en Saterdag se verloorslag teen die Hurricanes (19-28), is hul groot buffer byna daarmee heen. Die Lions (31 punte ná 11 wedstryde) is tweede op die algehele punteleer en steeds eerste in die Suid-Afrikaanse afdeling, maar die Sharks (23 punte ná tien wedstryde) raak nou binne trefafstand, en in die Kaap word daar vas geglo dat die Stormers (22 punte na 11 wedstryde) ook nog die uitkloprondes kan haal. Al manier waarop twee Suid-Afrikaanse spanne (die span wat boaan die SA groep eindig, dring outomaties deur) die uitspeelrondes kan haal, is egter as hulle meer bestendig is.